b"\n_START_ARTICLE_\nNicky Hayden\n_START_SECTION_\nZgodnja kariera\n_START_PARAGRAPH_\nNicky Hayden se je rodil 30. julija 1981 v Owensboroju v Kentuckyju v ZDA. S cestnimi dirkami se je prvi\xc4\x8d sre\xc4\x8dal \xc5\xbee v rani mladosti, ko je za\xc4\x8del dirkati v tekmovanju CMRA. Pogosto je tekmoval proti precej starej\xc5\xa1imi tekmovalcem. Najve\xc4\x8dkrat je dirke za\xc4\x8denjal v ozadju, saj je bil \xc5\xa1e premajhen, da bi se njegove noge lahko same dotikale tal, zato je potreboval na \xc5\xa1tartu koga izmed dru\xc5\xbeinskih \xc4\x8dlanov ali \xc4\x8dlanov ekipe, da so mu dr\xc5\xbeal motor pokonci. Ko je bil star 17 let in je bil \xc5\xa1e srednje\xc5\xa1olec, je \xc5\xbee za\xc4\x8del dirkati z motociklom Honda RC45._NEWLINE_Leta 1999 je osvojil prvenstvo AMA Supersport s Hondo. Napredoval je v prvenstvo AMA Superbike, ki ga je prvi\xc4\x8d v celoti odvozil v sezoni 2001. Kon\xc4\x8dal je kot tretji za prvakom Matom Mladinom in podprvakom Ericom Boromo. Leta 2002 je osvojil dirko Daytona 200, postal pa je tudi najmlaj\xc5\xa1i prvak v zgodovini v prvenstvu AMA Superbike in prekinil triletno vladavino Mata Mladina. Udele\xc5\xbeil se je tudi dirk v prvenstvu World Superbike v Laguna Seci, kjer je na prvi osvojil \xc4\x8detrto mesto, na drugi dirki pa je tr\xc4\x8dil z Noriyukijem Hago._NEWLINE_Leta 1999 je Hayden osvojil svoje prvo dr\xc5\xbeavno prvenstvo in prejel nagrado za novinca leta. Istega leta je bil razgla\xc5\xa1en tudi za \xc5\xa1portnika leta v prvenstvu AMA. Leta 2000 je prvi\xc4\x8d zmagal na dirki Springfield Short Track. Leta 2002 je zmagal na \xc5\xa1tirih dirkah: dvakrat na Springfield Short Track, po enkrat pa na dirkah Springfield TT in Peoria TT. Na dirki Springfield TT so prva tri mesta dosegli trije bratje Hayden \xe2\x80\x93 Nicky je zmagal, drugi je bil starej\xc5\xa1i brat Tommy, tretji pa mlaj\xc5\xa1i brat Roger Lee._NEWLINE_Zmago na dirki Peoria TT leta 2002 je dosegel kljub \xc5\xa1tartu s kazenske linije. Premagal je 13-kratnega zmagovalca te dirke Chrisa Carrja. Haydnu je v karieri zmanjkala le ena dirka, da bi se pridru\xc5\xbeil Dicku Mannu, Kennyju Robertsu starej\xc5\xa1emu, Bubbi Shobertu in Dougu Chandlerju v presti\xc5\xbenem klubu dirka\xc4\x8dev, ki so uspeli osvojiti vse tovrstne dirke.\n_START_SECTION_\n2003\n_START_PARAGRAPH_\nTakoj po osvojitvi naslova v prvenstvu AMA Superbike je bil Hayden izbran, da se pridru\xc5\xbei ne samo Hondinim testnim dirka\xc4\x8dem, ampak tudi glavni ekipi The Factory Repsol Honda team za dirke v razredu MotoGP._NEWLINE_V debitantski sezoni v razredu MotoGP se je pri\xc4\x8dakovalo, da bo Haydena popolnoma zasen\xc4\x8dil njegov mo\xc5\xa1tveni kolega Valentino Rossi, ki je branil naslov svetovnega prvaka, vendar je kljub temu dosegal dobre rezultate. Na prvi dirk na Japonskem je osvojil sedmo mesto, Rossi pa je zmagal. Toda dirko je zaznamovala smrt japonskega dirka\xc4\x8da Daijira Kata, ki je tr\xc4\x8dil v pregrado v delu proge, imenovanem Casio Triangle. Na naslednji dirki v Ju\xc5\xbeni Afriki je Hayden ponovno osvojil sedmo mesto, Rossi pa je bil drugi._NEWLINE_Edini odstop v sezoni je Hayden zabele\xc5\xbeil v \xc5\xa0paniji. Na naslednjih dirkah v Franciji in Italiji je osvojil dvanajsto mesto, v Kataloniji pa je bil deveti. V nadaljevanju je osvajal to\xc4\x8dke na velikih nagradah Nizozemske z enajstim mestom, Velike Britanije z osmim mestom, v Nem\xc4\x8diji pa je zabele\xc5\xbeil do takrat najbolj\xc5\xa1o uvrstitev v karieri, ko je dirko kon\xc4\x8dal kot peti, potem ko je izgubil bitko z Lorisom Capirossijem za \xc4\x8detrto mesto. Dirko na \xc4\x8ce\xc5\xa1kem je prav tako sklenil s petim mestom, portugalsko dirko z devetim in dirko v Riu de Janeiru ponovno s petim mestom._NEWLINE_Na pacifi\xc5\xa1kem grand prixu je prvi\xc4\x8d v karieri stopil na stopni\xc4\x8dke v razredu MotoGP, potem ko je bil Makoto Tamada zaradi manevra v zadnjem krogu, s katerim je s steze izrinil Seta Gibernaua, po dirki diskvalificiran, s tem pa je Hayden pri\xc5\xa1el na tretje mesto. V Maleziji je bil \xc4\x8detrti, na predzadnji dirki v Avstraliji pa je s tretjim mestom osvojil \xc5\xa1e ene stopni\xc4\x8dke. Med dirko je vozil na tretjem mestu, nato pa ga je na enem iz ovinkov odneslo rahlo iz ovinka, zaradi \xc4\x8desar je pristal za Marcom Melandrijem, Tohrujem Ukawo, Setom Gibernauom in Carlosom Checo. Z odli\xc4\x8dnim dirkanjem se je prebil nazaj na tretje mesto in kon\xc4\x8dal 0,031 sekunde pred Gibernauom. V uvodnih krogih dirke se je z mo\xc5\xa1tvenim kolegom Rossijem boril za peto mesto, pri \xc4\x8demer sta ve\xc4\x8dkrat zamenjala poziciji. Na zadnji dirki v Valenciji je Hayden ostal brez to\xc4\x8dk na \xc5\xa1estnajstem mestu._NEWLINE_Hayden je svojo prvo sezono v elitnem motociklisti\xc4\x8dnem razredu sklenil na petem mestu s 130 to\xc4\x8dkami, s \xc4\x8dimer je zbral 227 to\xc4\x8dk manj od mo\xc5\xa1tvenega kolega Valentina Rossija, ki je ponovno osvojil naslov svetovnega prvaka, Hayden pa je prejel nagrado za novinca leta.\n_START_SECTION_\n2004-2005\n_START_PARAGRAPH_\nSezona 2004 je bila te\xc5\xbeka, zaradi \xc4\x8desar so ga mo\xc4\x8dno kritizirali. Kljub temu mu je v naslednji sezoni 2005 uspelo dose\xc4\x8di prvo zmago, in sicer na dirkali\xc5\xa1\xc4\x8du v Laguna Seci. To leto je zaklju\xc4\x8dil na tretjem mestu v skupnem se\xc5\xa1tevku, takoj za Marcom Melandrijem in serijskim prvakom Valentinom Rossijem.\n_START_SECTION_\n2006\n_START_PARAGRAPH_\nV sezoni 2006 je Hayden postal glavni dirka\xc4\x8d v mo\xc5\xa1tvu Repsol Honda, njegov mo\xc5\xa1tveni kolega pa je postal Dani Pedrosa. Po tretji dirki je prevzel vodstvo v skupnem se\xc5\xa1tevku in napovedal boj za naslov in s tem prekinitev vladavine Valentina Rossija. Na predzadnji dirki v Estorilu na Portugalskem je Pedrosi spodneslo motocikel, obenem pa je zadel \xc5\xa1e Haydena, ki je tako izgubil pomembne to\xc4\x8dke v boju za skupno zmago. Pred zadnjo dirko je imel osem to\xc4\x8dk zaostanka za Rossijem. Na zadnji dirki, ki je potekala 29. oktobra 2006, je Rossi v petem krogu padel, s \xc4\x8dimer je Haydenu na \xc5\xa1iroko odprl vrata do naslova svetovnega prvaka. Na tej dirki je zmagal Troy Bayliss, drugi je bil Loris Capirossi, Hayden pa je dirko kon\xc4\x8dal na tretjem mestu z 9,3 sekunde zaostanka za zmagovalcem, kar je zado\xc5\xa1\xc4\x8dalo za osvojitev prvenstva.\n_START_SECTION_\n2007\n_START_PARAGRAPH_\n22. septembra 2006 je Nicky Hayden s tovarno Honda Racing Corporation podpisal novo pogodbo za sezoni 2007 in 2008. Vozil je 800 kubi\xc4\x8dni motocikel Honda RC212V. V sezoni 2007 je kot aktualni svetovni prvak na motociklu namesto \xc5\xa1tevilke 69 uporabljal \xc5\xa1tevilko 1._NEWLINE_Sezona 2007 se je zanj za\xc4\x8dela in tudi kon\xc4\x8dala slabo. Precej bolj uspe\xc5\xa1en od njega je bil njegov mo\xc5\xa1tveni kolega Dani Pedrosa. Na dirki v Le Mansu je Hayden padel, posledi\xc4\x8dno pa je padel tudi v skupnem se\xc5\xa1tevku, kjer je po dirki zasedel \xc5\xa1ele enajsto mesto. Med testiranji pred dirko v Doningtonu je zahteval, da mu izklju\xc4\x8dijo ve\xc4\x8dino elektronike na motociklu, kar je prineslo izbolj\xc5\xa1anje njegovih \xc4\x8dasov. Na de\xc5\xbeevni dirki v Doningtonu in suhi v Assnu je nakazal postopno vrnitev v formo. Kljub temu je v sezoni dosegel le en najbolj\xc5\xa1i \xc5\xa1tartni polo\xc5\xbeaj in trojne stopni\xc4\x8dke, zmage pa ni dosegel. S to slabo sezono se je v zgodovino zapisal kot drugi najslab\xc5\xa1i branilec naslova svetovnega prvaka po Kennyju Robertsu mlaj\xc5\xa1em. V \xc4\x8dasu te sezone je iz\xc5\xa1la avtorizirana biografija o Nickyju in njegovih bratih The Haydens: Nicky, Tommy, & Roger, from OWB to MotoGP._NEWLINE_Pred sezono 2008 je Hayden za motocikel spet prevzel svojo staro \xc5\xa1tevilko 69. Pravico do \xc5\xa1tevilke 1 je kot svetovni prvak v sezoni 2007 dobil Casey Stoner.\n_START_SECTION_\n2008\n_START_PARAGRAPH_\nNa dirki v Donington Parku so pri Hondi na motociklih za\xc4\x8deli uporabljati pnevmatski ventil, ki ga je na za\xc4\x8detku uporabljal le Hayden. Na naslednji dirki v Assnu je Hayden vse od za\xc4\x8detka vozil na 3. mestu, ki bi ga tudi osvojil, \xc4\x8de mu ne bi v zadnjem ovinku zmanjkalo goriva zaradi te\xc5\xbeav s sistemom elektri\xc4\x8dne energije, ki nadzoruje njegovo porabo. Osvojil je 4. mesto, saj ga je tik pred koncem prehitel Colin Edwards. Kmalu potem si je zaradi padca na motokrosu po\xc5\xa1kodoval peto in zato izpustil dve dirki. Odnosi v ekipi so se slab\xc5\xa1ali, dodatno pa je napetosti povzro\xc4\x8dila menjava pnevmatik pri mo\xc5\xa1tvenem kolegu Pedrosi (namesto Michelinovih je za\xc4\x8del uporabljati prevladujo\xc4\x8de Bridgestonove), saj so to storili brez posvetovanja s Haydenom. Sam je o tem povedal, da mu nikoli niso dali na voljo izbire pnevmatik, saj naj bi samo zapravljal \xc4\x8das, \xc4\x8de bi samo pomislil na Bridgestonove, \xc4\x8deprav jih je sam \xc5\xbeelel preizkusiti._NEWLINE_Ta incident je dodatno pod\xc5\xbegal govorice, da bodo Hayden in predstavniki Honde ob koncu sezone kon\xc4\x8dali sodelovanje. Hayden sam je te govorice potrdil 12. septembra 2008, ko je povedal, da to ni nobena skrivnost in da je jasno, kje je njegova naslednja postaja._NEWLINE_\xc5\xbde vse od sredine leta 2008 so navija\xc4\x8di, mediji in celotna MotoGP karavana ugibali o njegovi prihodnosti, po tiskovni konferenci 12. septembra je bilo jasno, da se kon\xc4\x8duje skoraj desetletno sodelovanje s Hodno. 15. septembra 2008 je bilo potrjeno, da se Hayden seli k ekipi Ducati Marlboro Team, kjer je njegov mo\xc5\xa1tveni kolega postal Casey Stoner.\n_START_SECTION_\n2009\n_START_PARAGRAPH_\n\xc5\xbde med preizkusom pred novo sezono je Hayden imel te\xc5\xbeave. Prito\xc5\xbeeval se je nad svojim motociklom GP09, s katerim je imel te\xc5\xbeave z oprijemom. Problemi so se nadaljevali tudi med testiranjem pred sezono._NEWLINE_Med kvalifikacijami za prvo dirko sezone v Katarju si je Hayden ob hudem padcu po\xc5\xa1kodoval hrbet in prsni ko\xc5\xa1. Po\xc5\xa1kodovan je nastopil na de\xc5\xbeevni dirki, kjer je osvojil 12. mesto, tik za nekdanjim mo\xc5\xa1tvenim kolegom Pedroso. Kljub neuspehu je ostal optimisti\xc4\x8den in dejal, da se veseli naslednje dirke v Motegiju na Japonskem._NEWLINE_Tam ga je \xc4\x8dakalo novo razo\xc4\x8daranje. V de\xc5\xbeevnih kvalifikacijah je osvojil le 12. mesto, takoj na za\xc4\x8detku dirke pa je zaradi Yukija Takahashija, ki ga je zadel od zadaj, padel in odstopil. S tem je zdrsnil navzdol po lestvici v skupnem se\xc5\xa1tevku. Na naslednji dirki v Jerezu je v kvalifikacijah osvojil 16. mesto, na dirki pa je pridobil le eno mesto. V nadaljevanju je nanizal \xc5\xa1e ve\xc4\x8d podobnih rezultatov. Osvojil je tudi nekaj petih mest, 30. avgusta 2009 pa je osvojil edine stopni\xc4\x8dke v tej sezoni \xe2\x80\x93 v Indianapolisu je bil tretji._NEWLINE_Hayden je sezono 2009 med 18-imi dirka\xc4\x8di kon\xc4\x8dal na 13. mestu, kar je bil njegov najslab\xc5\xa1i rezultat v dotedanjih sedmih sezonah v razredu MotoGP. To sezono je sicer zaznamovala velika smola, saj je kar na treh dirkah odstopil zaradi drugih dirka\xc4\x8dev, ki so se zaleteli vanj. Po Takahashiju v Motegiju sta vanj tr\xc4\x8dila \xc5\xa1e Alex De Angelis v Misanu in Jorge Lorenzo na Phillip Islandu.\n_START_SECTION_\n2010\n_START_PARAGRAPH_\n3. septembra 2009 je bilo potrjeno, da je Hayden podpisal enoletno podalj\xc5\xa1anje pogodbe z Ducatijem za sezono 2010, s \xc4\x8dimer je kon\xc4\x8dal \xc5\xa1pekulacije o selitvi iz ekipe. S tem je ostal mo\xc5\xa1tveni kolega Caseya Stonerja. V \xc4\x8dasu sezone je tudi prestal operacijo na desni roki zaradi utesnitvenega sindroma.\n_START_SECTION_\n2011\n_START_PARAGRAPH_\n28. avgusta 2010 je Hayden podpisal novo podalj\xc5\xa1anje pogodbe z Ducatijem, tokrat za \xc5\xa1e dve leti. V ekipi se mu je kot mo\xc5\xa1tveni kolega pridru\xc5\xbeil Valentino Rossi, ki je prav tako podpisal dveletno pogodbo. Hayden je sezono za\xc4\x8del z devetim mestom v Katarju. Edine stopni\xc4\x8dke v sezoni je osvojil na naslednji dirki v Jerezu, kjer je bil tretji. Dosegel jih je potem, ko je v zadnjem krogu zaradi tehni\xc4\x8dne napake odstopil Colin Edwards, ki je bil na dobri poti k svojim prvim stopni\xc4\x8dkam._NEWLINE_Hayden je nato vsako izmed naslednjih desetih dirk kon\xc4\x8dal med dobitniki to\xc4\x8dk, na britanski veliki nagradi je celo dosegel najhitrej\xc5\xa1i krog. Vedno je kon\xc4\x8dal med najbolj\xc5\xa1imi desetimi dirka\xc4\x8di, le na doma\xc4\x8di dirki v Indianapolisu je bil \xc5\xa1tirinajsti. Dva kroga pred koncem je namre\xc4\x8d moral opraviti nepredviden postanek v boksih, potem ko je dolgo \xc4\x8dasa vozil na petem mestu, saj je izgubil oprijem na mehki prednji bridgestonovi pnevmatiki, ki se je na levi strani preve\xc4\x8d obrabila._NEWLINE_Po odstopu v Misanu je zabele\xc5\xbeil tri zaporedne uvrstitve na sedmo mesto, in sicer v Aragonu, na Japonskem in v Avstraliji, s \xc4\x8dimer je ohranil osmo mesto v skupnem se\xc5\xa1tevku. Na kvalifikacijah za dirko v Maleziji je osvojil \xc5\xa1esto mesto. Dirka je bila pozneje odpovedana zaradi hude nesre\xc4\x8de na dirki, v kateri je umrl Marco Simoncelli. Na zadnji dirki v Valencii je ponovno pri\xc5\xa1lo do trka ve\xc4\x8d dirka\xc4\x8dev, v kateri sta jo skupila tudi Hayden in Rossi. Hayden si je zlomil zapestje, zato je bil prisiljen izpustiti posezonska testiranja teden dni po dirki. Prvenstvo je kon\xc4\x8dal na osmem mestu.\n_START_SECTION_\n2012\n_START_PARAGRAPH_\nHayden in Rossi sta ostala pri Ducatiju tudi za sezono 2012. Nicky je vsako od prvih desetih dirk v sezoni kon\xc4\x8dal v to\xc4\x8dkah, uvr\xc5\xa1\xc4\x8dal se je med \xc5\xa1estim in enajstim mestom. V doma\xc4\x8dem Indianapolisu je pri\xc4\x8dakoval najbolj\xc5\xa1o predstavo, vendar se zaradi nesre\xc4\x8de v kvalifikacijah sploh ni udele\xc5\xbeil dirke. Utrpel je pretres mo\xc5\xbeganov in zlom desnega zapestja, zaradi \xc4\x8desar je izpustil tudi naslednjo dirko na \xc4\x8ce\xc5\xa1kem._NEWLINE_\xc4\x8ceprav \xc5\xa1e ni popolnoma okreval, je ob podpori uradnega fizioterapevta Freddieja Dente nastopil na dirki v San Marinu, kjer je osvojil sedmo mesto. Na dirki za Veliko nagrado Aragona je odstopil, nato pa je nanizal dve osmi mesti na Japonskem in v Avstraliji, vmes med njima pa \xc5\xa1e najbolj\xc5\xa1o uvrstitev v sezoni, \xc4\x8detrto mesto v Maleziji. Na zadnji dirki v Valencii je odstopil in sezono kon\xc4\x8dal na skupnem devetem mestu. Prvi\xc4\x8d v karieri je sezono zaklju\xc4\x8dil brez osvojenih stopni\xc4\x8dk.\n_START_SECTION_\n2013\n_START_PARAGRAPH_\nV sezoni 2013 je Haydenov mo\xc5\xa1tveni kolega postal Andrea Dovizioso, ki se je k Ducatiju preselil iz Yamahe in tako nadomestil Valentina Rossija, ki se je vrnil k Yamahi. Nicky je izjavil, da je Dovizioso najbolj\xc5\xa1a mo\xc5\xbena izbira za zamenjavo Rossija.\n_START_SECTION_\n2014\n_START_PARAGRAPH_\n17. oktobra 2013 je Hayden po petih letih pri Ducatiju podpisal pogodbo z ekipo Aspar Racing Team za sezono 2014. Skupaj z mo\xc5\xa1tvenim kolegom Hiroshijem Aoyamo sta vozila Hondine motorje RCV1000R. Hayden je italijanski Grand Prix v Mugellu zaradi po\xc5\xa1kodbe zapestja v \xc5\xa1panskem Jerezu izpustil. Sezono je kon\xc4\x8dal na 16. mestu v skupnem se\xc5\xa1tevku.\n_START_SECTION_\n2015\n_START_PARAGRAPH_\nHayden je z ekipo Aspar Racing Team podalj\xc5\xa1al sodelovanje za \xc5\xa1e eno leto. Aoyamo je zamenjal Eugene Laverty, ki je pred to sezono dirkal v prvenstvu Superbike. Vozila sta Hondine motorje RC213V-RS.\n_START_SECTION_\nPrvenstvo Superbike\n_START_PARAGRAPH_\n8. oktobra 2015 je bilo na tiskovni konferenci pred dirko za veliko nagrado Japonske sporo\xc4\x8deno, da bo Hayden v sezoni 2016 dirkal v prvenstvu Superbike. Pri Hondini ekipi Ten Kate Racing je zamenjal Sylvaina Guintolija. Njegov mo\xc5\xa1tveni kolega je postal Michael van der Mark.\n_START_SECTION_\n2016\n_START_PARAGRAPH_\nPo dobrih rezultatih na predsezonskih testiranjih je Hayden prvi dve dirki na dirkali\xc5\xa1\xc4\x8du Philip Island zaklju\xc4\x8dil na devetem in \xc4\x8detrtem mestu. V Assnu je osvojil prve stopni\xc4\x8dke, ko je bil 3. po veliki napaki vodilnih na dirki. Za dirki v Sepangu je v kvalifikacijah dosegel 4. mesto, za Kawasakijevima Jonathanom Reo in Tomom Sykesom ter Yamahinim Alexom Lowesom. Po osmem mestu na prvi dirki je Hayden dobro za\xc4\x8del dirko v de\xc5\xbeevnem vremenu. Hitro je prehitel Lowesa in se pognal v lov za vodilnima Kawasakijevima dirka\xc4\x8dema. Uspel je prehiteti oba in si ustvariti 4 sekunde prednosti pred Reo in Ducatijevima dirka\xc4\x8dema Chazom Daviesom in Davidom Giuglianijem. V zadnjih desetih krogih se je Giugliano prebil pred Reo in Daviesa in se pribli\xc5\xbeal Haydenu pred zadnjimi \xc5\xa1tirimi krogi. V zadnji krog je Hayden vstopil s sekundo prednosti, ki jo je uspel zadr\xc5\xbeati, s \xc4\x8dimer je osvojil prvo dirko v prvenstvu Superbike in prvo zmago za Hondo v sezoni.\n_START_SECTION_\nZamenjava pri Hondi v MotoGP\n_START_PARAGRAPH_\nHayden se je na kratko vrnil v prvenstvo MotoGP, ko se je po\xc5\xa1kodoval Jack Miller, dirka\xc4\x8d Hondine ekipe Estrella Galicia 0,0 Marc VDS. Kot zamenjava je nastopil na dirki v Aragonu in osvojil 15. mesto._NEWLINE_Dirkal je tudi na tekmi na dirkali\xc5\xa1\xc4\x8du Philip Island, kjer je nadomestil Danija Pedroso po njegovi nesre\xc4\x8di na dirkali\xc5\xa1\xc4\x8du Motegi. S tem je prvi\xc4\x8d nastopil za ekipo Repsol Honda po letu 2008, vendar je kon\xc4\x8dal \xc5\xa1ele kot 17. po tr\xc4\x8denju z Jackom Milerjem, ki ga je zamenjal v Aragonu.\n_START_SECTION_\n2017\n_START_PARAGRAPH_\nTudi v novi sezoni je Hayden ostal pri ekipi Ten Kate Honda, ki se sedaj imenuje Red Bull Honda World Superbike Team. Njegov mo\xc5\xa1tveni kolega je bil Stefan Bradl. Hayden je dosegal zelo povpre\xc4\x8dne rezultate. Njegova najbolj\xc5\xa1a uvrstitev v sezoni je bilo 7. mesto na Tajskem. Zadnji\xc4\x8d je dirkal na drugi tekmi v italijanskem Motulu 14. maja 2017, kjer je kon\xc4\x8dal na 12. mestu. V \xc4\x8dasu smrti je bil v skupnem se\xc5\xa1tevku uvr\xc5\xa1\xc4\x8den na 13. mesto.\n_START_SECTION_\n\xc4\x8casti\n_START_PARAGRAPH_\nFIM ga je dirko v Valencii novembra 2015 imenovala za legendo tega \xc5\xa1porta._NEWLINE_Leta 2017 so nagrado AMA Horizon preimenovali v Haydenovo \xc4\x8dast. Nagrado Nicky Hayden AMA Horizon se vsako leto podeli izjemnim amaterskim dirka\xc4\x8dem v motokrosu in cestnem dirkanju._NEWLINE_Leta 2018 so na Red Bullovi dirki za Veliko nagrado ZDA v enega izmed ovinkov zapisali Haydenovo \xc5\xa1tevilko 69 in ga uradno imenovali Haydenov ovinek v njegovo \xc4\x8dast.\n_START_SECTION_\nZasebno \xc5\xbeivljenje\n_START_PARAGRAPH_\nNicky Hayden je imel dva brata, prav tako profesionalna motociklisti\xc4\x8dna dirka\xc4\x8da, Tommyja in Rogerja Leeja ter dve sestri Jenny in Kathleen. Leta 2010 je Tommy tekmoval v prvenstvu AMA, Roger Lee pa v prvenstvu Superbike._NEWLINE_Na motociklu je nosil \xc5\xa1tevilko 69, ki jo je neko\xc4\x8d uporabljal tudi njegov o\xc4\x8de. Ta se je ve\xc4\x8dkrat po\xc5\xa1alil, da jo je izbral zaradi tega, ker jo je mogo\xc4\x8de prebrati tudi v primeru padca, ko se lahko motocikel obrne na glavo._NEWLINE_Hayden se je maja 2016 zaro\xc4\x8dil z Jackie Marin. Rodil se je v rimokatoli\xc5\xa1ki dru\xc5\xbeini, s katero je vso \xc5\xbeivljenje ohranil mo\xc4\x8dno povezavo. Imel je svoje stanovanje v nadstropju nad preostalo dru\xc5\xbeino, medtem ko so ostali dirka\xc4\x8di razreda MotoGP \xc5\xbeiveli v Evropi.\n_START_SECTION_\nSmrt\n_START_PARAGRAPH_\n17. maja 2017 je Haydena med vo\xc5\xbenjo s kolesom v bli\xc5\xbeini Riminija v Italiji zbil avtomobil. Hayden je kolesaril sam, do nesre\xc4\x8de pa je pri\xc5\xa1lo okoli 14. ure po srednjeevropskem poletnem \xc4\x8dasu. Zgodaj zjutraj tistega dne je tekel s Kevinom Schwantzom, ki ga je tudi povabil, da bi popoldne kolesaril z njim, vendar je Schwantz odklonil, saj ni imel kolesa pri roki. Zgodaj popoldne je Hayden na kratko kolesaril s prijateljem Denisom Pazzaglinijem. Njuna skupna fotografija je tudi zadnja Haydenova fotografija na Instagramu._NEWLINE_Do nesre\xc4\x8de je pri\xc5\xa1lo na kri\xc5\xbei\xc5\xa1\xc4\x8du cest Ca 'Raffaelli in Tavoleto v Misanu Adriatico. Hayden je potoval zahodno po cesti Ca' Raffaelli, ko je naletel na avtomobil peugeot 206 CC, ki je zapeljal na ulico, da bi pre\xc4\x8dkal ulico Tavoleto. Po poro\xc4\x8danju italijanskega \xc4\x8dasnika La Gazzetta dello Sport je hi\xc5\xa1na nadzorna kamera, name\xc5\xa1\xc4\x8dena nekaj metrov stran od kri\xc5\xbei\xc5\xa1\xc4\x8da, posnela celotno nesre\xc4\x8do. Hayden se o\xc4\x8ditno ni zaustavil pred stop znakom in ga je verjetno zmotil njegov iPod, ki so ga preiskovalci na\xc5\xa1li na kraju nesre\xc4\x8de._NEWLINE_Voznik avtomobila je izjavil, da je bil na poti na delo, ko je Hayden prevozil stop znak in se nenadoma pojavil pred njim. Tr\xc4\x8denju se ni mogel izogniti. Hitrost avtomobila ni bila znana, vendar je bil trk Haydena z vetrobranskim steklom dovolj mo\xc4\x8dan, da ga je popolnoma razbil in padel \xc4\x8dez avtomobilsko streho. Njegovo kolo je bilo najdeno v bli\xc5\xbenjem jarku s po\xc4\x8denim okvirjem. Ob\xc4\x8dinska policija iz Riccioneja je v preiskavo vklju\xc4\x8dila tudi video posnetek nesre\xc4\x8de, o ugotovitvah pa so nameravali poro\xc4\x8dati julija istega leta._NEWLINE_Hayden je bil s hudimi po\xc5\xa1kodbami odpeljan v bolni\xc5\xa1nico v Rimini, nato pa so ga zaradi mo\xc5\xbenosti operacije premestili na glavni travmatolo\xc5\xa1ki oddelek bolni\xc5\xa1nice Maurizio Bufalini v Ceseni. Po\xc5\xa1kodbe so bile tako hude, da ga niso dali v medicinsko povzro\xc4\x8deno komo in ga niso operirali. Ali je bil Hayden v zadnjih dneh sploh pri zavesti ali v naravni komi, ni znano._NEWLINE_Obseg Haydenovih po\xc5\xa1kodb je bil opisan kot politravma, ki je vklju\xc4\x8devala travmati\xc4\x8dno po\xc5\xa1kodbo mo\xc5\xbeganov, ki je povzro\xc4\x8dila hude mo\xc5\xbeganske po\xc5\xa1kodbe. Utrpel je tudi zlom stegnenice, zlom medenice in ve\xc4\x8d zlomov vretenc. Zaradi po\xc5\xa1kodb je bil name\xc5\xa1\xc4\x8den na oddelek intenzivne nege, kjer je dobival \xc5\xbeivljenjsko podporo z aparatov. Pet dni po nesre\xc4\x8di in brez znakov okrevanja je Hayden 22. maja 2017 umrl v bolni\xc5\xa1nici. Star je bil 35 let._NEWLINE_Septembra 2017 so objavili rezultate preiskave nesre\xc4\x8de. Poro\xc4\x8dilo je 70\xc2\xa0% krivde za nesre\xc4\x8do pripisalo vozniku avtomobila, 30\xc2\xa0% pa Haydenu. Voznik avtomobila naj bi vozil pribli\xc5\xbeno 73 km/h v obmo\xc4\x8dju z najvi\xc5\xa1jo dovoljeno hitrostjo 50 km/h. Znakov zaviranja pred tr\xc4\x8denjem niso na\xc5\xa1li. Hayden je vozil s hitrostjo 20 km/h in je zapeljal na kri\xc5\xbei\xc5\xa1\xc4\x8de brez upo\xc5\xa1tevanja stop znaka."